b'\n_START_ARTICLE_\nWii\n_START_SECTION_\nStartas\n_START_PARAGRAPH_\n2006\xc2\xa0m. rugs\xc4\x97jo 14 d. ir rugs\xc4\x97jo 15 d., \xe2\x80\x9eNintendo\xe2\x80\x9c paskelb\xc4\x97 Wii pasirodymo datas ir kainas Japonijoje, Piet\xc5\xb3 Amerikoje, \xc5\xa0iaur\xc4\x97s Amerikoje, Okeanijoje, Azijoje bei Europoje._NEWLINE_2006\xc2\xa0m. bir\xc5\xbeelio 7 d. \xe2\x80\x9eNintendo\xe2\x80\x9c atskleid\xc4\x97 planus, jog iki fiskalini\xc5\xb3 met\xc5\xb3 pabaigos (2007\xc2\xa0m. kovo 31 d.) ruo\xc5\xa1iasi parduoti 6 milijonus konsoli\xc5\xb3 ir 17 milijon\xc5\xb3 programin\xc4\x97s \xc4\xafrangos vienet\xc5\xb3. Wii konsol\xc4\x97s pasirodymo metu Jungtin\xc4\x97je Karalyst\xc4\x97je (2006\xc2\xa0m. gruod\xc5\xbeio 8 d.) daugelis elektronikos parduotuvi\xc5\xb3 pritr\xc5\xabko \xc5\xa1i\xc5\xb3 konsoli\xc5\xb3._NEWLINE_2006\xc2\xa0m. gruod\xc5\xbeio 26 d. \xe2\x80\x9eNintendo\xe2\x80\x9c paskelb\xc4\x97, kad Piet\xc5\xb3 Kor\xc4\x97joje Wii pasirodys 2007\xc2\xa0m. pabaigoje.\n_START_SECTION_\nWii valdymo \xc4\xafrenginiai\n_START_PARAGRAPH_\nNintendo Wii konsol\xc4\x97 yra labiausiai orientuota \xc4\xaf \xc5\xbeaidim\xc4\x85 su judesiui jautriais valdymo \xc4\xafrenginiais. \xc5\xbdaid\xc4\x97jai tai pat gali naudotis tradiciniu \xc5\xbeaidim\xc5\xb3 pulteliu ir patogesne \xc5\xa1io pultelio Pro versija.\n_START_SECTION_\nWii Remote\n_START_PARAGRAPH_\nWii Remote yra \xc5\xbeaidim\xc5\xb3 kompiuterio pagrindinis pried\xc4\x97lis, kuris leid\xc5\xbeia fiksuoti \xc5\xbeaid\xc4\x97jo judesius ir perduoti juos \xc5\xbeaidimo veik\xc4\x97jams. I\xc5\xa1leistas ir pakuotas kartu su kiekviena Wii konsole 2006\xc2\xa0m. \xe2\x80\x9eWii Sports\xe2\x80\x9c \xc5\xbeaidimas buvo specialiai sukurtas parodyti Wii Remote galimybes. Jo galimybes palaiko naujesn\xc4\x97 Wii U \xc5\xbeaidim\xc5\xb3 konsol\xc4\x97. V\xc4\x97liau pasirod\xc4\x97 Wii Remote variantai, kuriuose valdiklis i\xc5\xa1kart buvo neatskiriamai sujungtas su pried\xc4\x97liu Wii Motion Plus.\n_START_SECTION_\nWii Motion Plus\n_START_PARAGRAPH_\nTai Wii \xc5\xbeaidimo konsol\xc4\x97s pultelio Wii Remote pried\xc4\x97lis, kuris yra jungiamas \xc4\xaf pultelio gal\xc4\x85. Jis pasirod\xc4\x97 2009\xc2\xa0m. bir\xc5\xbeelio 12 d. Europoje ir yra pardavin\xc4\x97jamas su \xc5\xbeaidimais: \xe2\x80\x9eGrand Slam Tennis\xe2\x80\x9c, \xe2\x80\x9eTiger Wood PGA Tour 2010\xe2\x80\x9c, \xe2\x80\x9eWii Sports Resort\xe2\x80\x9c, \xe2\x80\x9eRed Steel 2\xe2\x80\x9c, \xe2\x80\x9eVirtua Tennis 2010\xe2\x80\x9c ir kt. \xc5\xa0is pultelio pried\xc4\x97lis padeda perteikti \xc5\xbeaid\xc4\x97jo rankos ir rie\xc5\xa1o judesius 1:1 tikslumu. Per pirm\xc4\x85j\xc4\x85 pasirodymo savait\xc4\x99 Europoje, Wii M+ buvo parduota apie 374 000 vienet\xc5\xb3, daugiausia su \xe2\x80\x9eTiger Wood PGA Tour 2010\xe2\x80\x9c \xc5\xbeaidimu. \xc5\xa0iuo metu Wii Motion Plus yra pardavin\xc4\x97jamas ir su Wii U \xc5\xbeaidim\xc5\xb3 konsole.\n_START_SECTION_\nWii Wheel\n_START_PARAGRAPH_\nWii Wheel yra pried\xc4\x97lis, imituojantis automobilio vair\xc4\x85 ir skirtas lenktyni\xc5\xb3 bei vairavimo simuliatoriaus \xc5\xbeaidimams. Wii Wheel viduryje yra specialus lizdas, \xc4\xaf kur\xc4\xaf \xc4\xafmontuojamas Wii Remote valdiklis. Wii Wheel suderinamas su naujesne Wii U konsole.\n_START_SECTION_\nNunchuk\n_START_PARAGRAPH_\nNunchuk yra papildomas judesiui jautrus valdymo pried\xc4\x97lis. Pavyzd\xc5\xbeiui, \xc5\xbeaidime \xe2\x80\x9eThe Legend of Zelda\xe2\x80\x9c vienoje rankoje laikant Wii Remote galima imituoti herojaus Link kardo judes\xc4\xaf, o kitoje rankoje laikant Nunchuk \xe2\x88\x92 skydo judes\xc4\xaf. Nunchuk suderinamas su naujesne Wii U konsole.\n_START_SECTION_\nWii Zapper\n_START_PARAGRAPH_\nWii Zapper yra pried\xc4\x97lis, kur\xc4\xaf galima sukombinuoti su Wii Remote ir Nunchuk pried\xc4\x97liais. Wii Zapper imituoja \xc5\xa1aunamojo ginklo valdym\xc4\x85 pirmojo asmens \xc5\xa1audykl\xc4\x97se, pavyzd\xc5\xbeiui, \xc5\xbeaidime \xe2\x80\x9eResident Evil: The Umbrella Chronicles\xe2\x80\x9c. Wii Zapper suderinamas su naujesne Wii U konsole\n_START_SECTION_\nWii Balance Board\n_START_PARAGRAPH_\nWii Balance Board yra \xc5\xbemogaus svorio elektronin\xc4\x97s svarstykl\xc4\x97s, galin\xc4\x8dios nustatyti KMI ir reaguojan\xc4\x8dios \xc4\xaf svorio balanso pasikeitimus. Jos buvo pakuojamos su \xe2\x80\x9eWii Fit\xe2\x80\x9c, \xe2\x80\x9eWii Fit Plus\xe2\x80\x9c ir \xe2\x80\x9eWii Fit U\xe2\x80\x9c \xc5\xbeaidimais ir naudojamos fitneso, jogos ir kitokiems suderinam\xc5\xb3 \xc5\xbeaidim\xc5\xb3 pratimams. Wii Balance Board buvo \xc4\xaftrauktas \xc4\xaf Gineso rekord\xc5\xb3 knyg\xc4\x85 2010 metais geriausiai parduodam\xc5\xb3 asmenini\xc5\xb3 svarstykli\xc5\xb3 pasaulyje kategorijoje su daugiau nei 32 mln. parduot\xc5\xb3 vienet\xc5\xb3. 2013\xc2\xa0m. Wii Balance Board pardavimai vir\xc5\xa1ijo 42 mln. vnt.'